**1 iulie 2025**

**Comunicat de presă**

**Ești absolvent promoţia 2025? Vino la AJOFM!**

Absolvenții instituțiilor de învățământ promoția 2025 pot să se înregistreze **în termen de 60 de zile** de la absolvire în evidențele Agenției Județeane pentru Ocuparea Forței de Muncă Caraș-Severin, ca persoane aflate în căutarea unui loc de muncă. Acest demers este necesar pentru a putea beneficia gratuit de servicii specializate menite să îi ajute în integrarea pe piața muncii. Până la această dată, un număr de 73 de absolvenți ai promoției 2025 s-au înregistrat în evidențele AJOFM Caraș-Severin.

Prin absolvent al unei instituţii de învăţământ se înţelege persoana care a obţinut o diplomă sau un certificat de studii, conform legislației în vigoare, în una dintre instituţiile de învăţământ gimnazial, profesional, special, liceal, postliceal sau superior, de stat ori particular, autorizat sau acreditat în condiţiile legii.

Pentru absolvenţii de liceu, indiferent dacă au promovat sau nu examenul de Bacalaureat, termenul de 60 de zile se calculează începând cu ziua următoare datei absolvirii, stabilită conform Ordinului nr.3694/01.02.2024. De asemenea, elevii care nu au situaţia școlară încheiată la toate materiile, se pot înregistra în evidențele agenției în termen de 60 de zile de la data promovării examenului de corigență, dată înscrisă în adeverinţa eliberată de instituţia de învăţământ. Data limită pentru înregistrare este data de 5 august 2025.

Înregistrarea ca persoană aflată în căutarea unui loc de muncă este o etapă prealabilă și obligatorie în vederea beneficierii de servicii de informare şi consiliere profesională, medierea muncii, servicii gratuite de formare profesională, precum și de măsuri de stimulare a ocupării (prime).

Actele necesare pentru înregistrarea absolvenților în evidenţele agenţiilor teritoriale ca persoane aflate în căutarea unui loc de muncă, sunt:

• actul de identitate;

• diploma de absolvire sau adeverinţa din care să rezulte data absolvirii;

• CV

• declarație pe proprie răspundere- privind starea de sănătate (anexa 1) – formular tipizat;

• acord de utilizare a datelor cu caracter personal (anexa 6) – formular tipizat.

Informații detaliate privind înregistrarea absolvenților de învățământ sunt afişate pe site-ul instituției [www.anofm.ro](http://www.anofm.ro) la secțiunea Persoane fizice, sau pot fi obținute prin contactarea AJOFM Caraș-Severin la sediile acesteia din județ sau la telefon 0255/212160.

Este important ca tinerii absolvenți să profite de aceste oportunități și să înceapă activ parcursul lor profesional cu sprijinul specialiștilor din rețeaua națională a serviciilor publice de ocupare.

Agenția Județeană pentru Ocuparea Forței de Muncă Caraş-Severin